48. ΠΡΟΕΔΡΙΚΟΝ ΔΙΑΤΑΓΜΑ υπ’ αριθ. 1100 της 19 Νοεμ./4 Δεκ. 1980 (ΦΕΚ Α΄ 277) Περί συγχωνεύσεως των Λιμενικών Ταμείων του Νομού Ευβοίας εις εν, υπό τον τίτλον Λιμενικόν Ταμείον Νομού Ευβοίας. Άρθρ.1.-Τα Λιμενικά Ταμεία Χαλκίδος, Ερετρίας, Αλιβερίου, Κύμης, Στύρων, Μαρμαρίου, Καρύστου, Αιδηψού, Λίμνης Ωρεών και Σκύρου συγχωνεύονται εις εν υπό τον τίτλον Λιμενικόν Ταμείον Νομού Ευβοίας και με έδραν την πόλιν της Χαλκίδος. Άρθρ.2.-Περιοχή δικαιοδοσίας του νέου Λιμενικού Ταμείου ορίζονται τα παράλια ολοκλήρου του Νομού Ευβοίας και θαλασσία έκτασις εκτεινομένη εις απόστασιν 500 μέτρων απ’ αυτήν. Άρθρ.3.-1.Το εκ της συγχωνεύσεως προερχόμενον Λιμενικόν Ταμείον Νομού Ευβοίας υπεισέρχεται εις άπαντα τα δικαιώματα και υποχρεώσεις των εις αυτό συγχωνευομένων Λιμενικών Ταμείων και υποχρεούται να μεριμνά δια την κατασκευήν και συντήρησιν των λιμενικών Έργων περιοχής του αναλόγως των οικονομικών αυτού δυνατοτήτων, της σπουδαιότητος και του επείγοντος εκάστου έργου. 2.Τα υφιστάμενα Ταμειακά υπόλοιπα παρ’ εκάστου των συγχωνευομένων Λιμενικών Ταμείων διατίθενται αποκλειστικώς και μόνον δι’ εκτέλεσιν έργων των λιμένων της περιοχής των. Άρθρ.4.-Το υφιστάμενον αρχείον και τα λοιπά παραστατικά στοιχεία και έγγραφα εκάστου των  συγχωνευομένων Λιμενικών Ταμείων θα παραληφθούν από το ιδρυόμενον Λιμενικόν Ταμείον Νομού Ευβοίας, μερίμνη του οποίου θα εκκαθαρισθούν και θα διαφυλαχθούν μέχρι των υπό των κειμένων διατάξεων προβλεπομένων χρονικών ορίων. Άρθρ.5.-1.Η Λιμενική Επιτροπή Χαλκίδος και αι λοιπαί υπηρεσίαι του Λιμενικού Ταμείου Χαλκίδος θα αποτελέσουν, η μεν πρώτη την Λιμενικήν Επιτροπήν του Λιμενικού Ταμείου του Νομού Ευβοίας δια το χρονικόν διάστημα μέχρι της λήξεως της θητείας των Λιμενικών Επιτροπών της Χώρας, αι δε δεύτεραι τας υπηρεσίας του αυτού ως άνω νέου Λιμενικού Ταμείου και μέχρι πληρώσεως των θέσεων των υπό του νέου οργανισμού προβλεπομένων τοιούτων. 2.Το προσωπικόν των λοιπών Λιμενικών Ταμείων μεταφέρεται μετά των θέσεων αυτών εις το νέον Λιμενικόν Ταμείον Νομού Ευβοίας. Άρθρ.6.-Εις τον επί της Εμπορικής Ναυτιλίας Υπουργόν, ανατίθεμεν την δημοσίευσιν και εκτέλεσιν του παρόντος Δ/τος. 